CKP ติดปีกบินไปได้ไกล “ไซยะบุรี” เพิ่มผลประกอบการอย่างมีนัยสำคัญ
CKP ติดปีกบินไปได้ไกล "ไซยะบุรี" เพิ่มผลประกอบการอย่างมีนัยสำคัญ
CKP ติดปีกบินไปได้ไกล "ไซยะบุรี" เพิ่มผลประกอบการอย่างมีนัยสำคัญ
26 พ.ย. 2562

29 ตุลาคม 2562 ถือเป็นฤกษ์ดี ที่โรงไฟฟ้าพลังน้ำไซยะบุรี ซึ่งพัฒนาและบริหารโดยบริษัทสัญชาติไทย แห่งแรก คือบริษัท ซีเค พาวเวอร์ จำกัด (มหาชน) หรือ CKP จะเริ่มจำหน่ายไฟฟ้าเชิงพาณิชย์ (COD) โรงไฟฟ้าพลังน้ำไซยะบุรีที่ตั้งอยู่ในสาธารณรัฐประชาธิปไตยประชาชนลาว (สปป.ลาว) ถือเป็นผลงานชิ้นโบว์แดงที่สร้างความแข็งแกร่งอย่างเป็นรูปธรรมและเป็นการเปลี่ยนแปลงครั้งสำคัญต่อผลประกอบการของ CKP ที่จะเติบโตอย่างมีนัยสำคัญในปี 2563
กว่าจะมาถึงวันนี้ได้ โรงไฟฟ้าพลังน้ำไซยะบุรีใช้เงินลงทุนสูงถึง 135,000 ล้านบาท ในการศึกษาออกแบบ วางแผนด้านสิ่งแวดล้อม และก่อสร้างนานถึง 12 ปี โดยมีโครงสร้างการลงทุนสำหรับอัตราส่วนหนี้สินต่อทุน (D/E ratio) ที่ 3 ต่อ 1  มีกำลังการผลิตติดตั้งรวม 1,285 เมกะวัตต์ (MW) สามารถผลิตไฟฟ้าได้สูงสุดประมาณ 7,600 ล้านหน่วยต่อปี มีสัญญาขายไฟให้การไฟฟ้าฝ่ายผลิตแห่งประเทศไทย (กฟผ.) 95% และรัฐวิสาหกิจไฟฟ้าลาว 5% ในราคาเฉลี่ยหน่วยละ 2 บาท คาดว่าจะสร้างรายได้เฉลี่ยประมาณจำนวน 13,000 – 14,000 ล้านบาทต่อปี รวมถึงประมาณการกำไรก่อนหักภาษี ดอกเบี้ย ค่าเสื่อม (EBITDA) ที่ 85-90%

จุดแข็งของโรงไฟฟ้าไซยะบุรีคือ มีความมั่นคงของรายได้ที่สม่ำเสมอจากสัญญาซื้อขายไฟฟ้ากับ กฟผ. เป็นเวลา 29 ปี ทำให้มีกระแสเงินสดที่แข็งแรง รวมถึงมีการบริหารความเสี่ยงอย่างระมัดระวัง สำหรับกรณีที่อาจจะมีโอกาสเกิดเหตุการณ์น้ำมากหรือน้ำแล้งในบางปี โดยการใช้ค่าเฉลี่ยของปริมาณไฟฟ้าที่จะผลิตได้ตลอดอายุสัญญาซื้อขายในการพิจารณาการลงทุน ซึ่งไม่ได้ใช้วิธีการดูปีใดปีหนึ่ง นอกจากนี้โรงไฟฟ้าพลังน้ำยังมีจุดเด่นที่สามารถจ่ายไฟฟ้าได้ภายใน 5-6 นาที ซึ่งใช้เวลาน้อยมากเมื่อเทียบกับแหล่งพลังงานอื่น รวมถึงยังมีความเสถียรค่อนข้างสูง หากมีปัญหาของระบบไฟฟ้าในประเทศไทย โรงไฟฟ้าพลังน้ำจะถูกเลือกใช้เป็นแหล่งพลังงานต้น ๆ เพื่อรักษาความเสถียรของระบบไฟฟ้าของประเทศ
“โรงไฟฟ้าพลังน้ำไซยะบุรีไม่ได้มีความกังวลเรื่องภัยแล้ง  เนื่องจากมีการเก็บและวิเคราะห์ข้อมูลจากข้อมูลสถิติประมาณน้ำในแม่น้ำโขง ตลอด 46 ปีที่ผ่านมาจะมีโอกาสที่น้ำมากและน้ำน้อยเป็นวัฏจักร โดยค่าเฉลี่ยของปริมาณน้ำตามสถิติจะอยู่ที่ประมาณ 4,000 ลูกบาศก์เมตรต่อวินาที และในแต่ละปีจะยังมีความผันผวนในแต่ละฤดู โดยไตรมาส 1-2 จะมีปริมาณน้ำน้อยอยู่ที่ประมาณ 40-50% ของค่าเฉลี่ย ไตรมาส 3 จะมีปริมาณน้ำมากกว่าค่าเฉลี่ยถึง 2 เท่า ส่วนในไตรมาส 4 จะมีปริมาณน้ำใกล้เคียงกับค่าเฉลี่ย จากปริมาณน้ำดังกล่าว การคาดการณ์สัดส่วนของการผลิตไฟฟ้าในแต่ละช่วงจะอยู่ที่สัดส่วนประมาณ 20 : 20 : 32 : 28  ในไตรมาสที่ 1 ถึง 4 ตามลำดับ ทำให้มั่นใจได้ว่าจะมีรายได้ที่สม่ำเสมอตามการคาดการณ์”
นอกจากนี้โรงไฟฟ้าที่ใช้พลังงานน้ำ ถือเป็นพลังงานสะอาดและเป็นมิตรกับสิ่งแวดล้อม และไม่ได้รับผลกระทบจากวิกฤตราคาน้ำมันที่ผันผวนในตลาดโลก รวมถึงยังมีต้นทุนที่ต่ำมากเมื่อเปรียบเทียบกับแหล่งพลังงานอื่น ทำให้ไฟฟ้าที่ผลิตได้มีราคาต่อหน่วยที่สามารถแข่งขันได้ในตลาด
สำหรับรายได้ของ CKP ซึ่งเป็นผู้ถือหุ้นหลักของ โรงไฟฟ้าพลังน้ำไซยะบุรี โดยถือหุ้นที่ 37.5% ในช่วง 3 ปีที่ผ่านมาเติบโตอย่างต่อเนื่อง จาก 6,359 ล้านบาทในปี 2559 เพิ่มเป็นกว่า 9,000 ล้านบาทในปี 2561 และในช่วงครึ่งปีแรกของปี 2562 รายได้เติบโตกว่า 24% เมื่อเทียบกับงวดเดียวกันของปี 2561 เป็น 4,730 ล้านบาท จากการลงทุนอย่างต่อเนื่องเพื่อขยายกำลังการผลิตและกระจายความเสี่ยงด้วยการผลิตไฟฟ้าจากแหล่งพลังงานที่หลากหลาย โอกาสทางธุรกิจของ CKP ยังมีอีกมาก ทั้งจากแผนพัฒนากำลังผลิตไฟฟ้าของประเทศไทย (Power Development Plan: PDP) และโครงการในประเทศเพื่อนบ้าน นอกจากนี้การเปิดดำเนินการเต็มปีของโรงไฟฟ้าไซยะบุรีในปี 2563 จะทำให้ผลประกอบการของ CKP ดีขึ้นจากส่วนแบ่งกำไรที่จะได้รับจากโรงไฟฟ้าไซยะบุรี โดยกำไรสุทธิสำหรับปี 2561 อยู่ที่ 599  ล้านบาท และมีอัตรากำไรสุทธิ (Net Profit Margin) อยู่ที่ 7%
CKP มีเป้าหมายเพิ่มกำลังผลิตไฟฟ้ารวมเป็น 5,000 เมกะวัตต์ภายในปี 2568 จากปัจจุบันที่มีกำลังการผลิตไฟฟ้าจากพลังน้ำ  โคเจนเนอเรชั่น และพลังแสงอาทิตย์รวม 2,167 เมกะวัตต์ และยังมีโครงการที่พิจารณาเพื่อลงทุนเพิ่มเติมในอนาคต โดย CKP ให้ความสำคัญกับโรงไฟฟ้าพลังน้ำใน สปป.ลาว และเมียนมา โดยให้ความสนใจโรงไฟฟ้าพลังน้ำใน สปป.ลาว เป็นลำดับแรก นอกจากนี้โรงไฟฟ้าพลังแสงอาทิตย์และโคเจนเนอเรชั่นก็ยังอยู่ในความสนใจ โดยวางนโยบายผลตอบแทนจากการลงทุนไว้ไม่น้อยกว่า 10% CKP จึงเป็นหุ้นเติบโตที่นักลงทุนควรมีไว้ติดพอร์ตการลงทุนในระยะยาว เพื่อสร้างผลตอบแทนอย่างยั่งยืน